ET Euroopa Liidu Teataja C 204/20

Põllumajandustoodete ja toidu päritolunimetuste ja geograafiliste tähiste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 204/15)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) NR 510/2006

„CASATELLA TREVIGIANA”

EÜ NR: IT/PDO/005/0348/02.06.2004

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle Politiche agricole, alimentari e forestali Aadress: Via XX Settembre n. 20 I-00187 Roma Tel: (39) 06 481 99 68 Faks: (39) 06 42 01 31 26 E-post: qualita@politicheagricole.it

2. Taotlejate rühm:

Nimi: Consorzio per la tutela del formaggio Casatella Trevigiana Aadress: V.le Sante Biasuzzi, 20 I-31038 Paese (TV) Tel: (39) 0422 95 14 80 Faks: (39) 0422 95 14 80 E-post: info@casatella.it Koosseis: tootjad/töötlejad ( X ) muud ( )

3. Toote liik:

Rühm 1.3 — Juust

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimi: „Casatella Trevigiana”

4.2. Kirjeldus: Pehme juust, mis on valmistatud friisi, punase- ja pruunikirjut tõugu veiste täispiima kalgendamise teel ja mis on vabasse ringlusse lubamisel järgmiste organoleptiliste omadustega: pehme, läikiv, kergelt kreemjas ja suus sulav juustumass, mille värv varieerub piimjasvalgest kreemikasvalgeni; võib sisaldada väikseid augukesi. Juustu „Casatella Trevigiana” KPN ei saa selle tekstuuri tõttu liigitada väga kreemjate ega määrdejuustude hulka.

Koorik puudub või on vaevumärgatav, juustu kuju on üldjuhul silindriline.

Juustul on kerge ja värske piimalõhn.

Maitse on mahe ja piimane, kergelt hapuka varjundiga.

Keemilised omadused

— : Niiskus : 53–60 % — : Rasv : 18–25 % massist — : Valk : > 12 % massist

Füüsikalised omadused

— : Kuju : silindriline — : Kaal : suur ketas: 1,8–2,2 kg väike ketas: 0,25–0,70 kg — : Läbimõõt : suur ketas: 18–22 cm väike ketas: 8–12 cm — : Alumine serv : suur ketas: 5–8 cm; väike ketas: 4–6 cm

4.3. Geograafiline piirkond: Juustu „Casatella Trevigiana” KPN valmistamiseks kasutatav piim peab olema toodetud Treviso provintsile vastava geograafilise piirkonna lautades ning piima kalgendamine, laagerdamine ja pakendamine peavad toimuma samas piirkonnas.

4.4. Päritolutõend: Tootmisprotsessi iga etappi tuleb jälgida ning dokumenteerida igas etapis kõik sisendid (kasutatud toorained) ja väljundid (valmistatud tooted). Lisaks eespool nimetatule tagavad toote jälgitavuse loomakasvatajate, juustutootjate ja pakendajate sissekandmine kontrolliasutuse hallatavatesse eriregistritesse ning tootekoguste teatavakstegemine. Kõiki neisse erinevatesse registritesse kantud juriidilisi ja füüsilisi isikud kontrollib pädev asutus vastavalt spetsifikaadi nõuetele ja kehtestatud kontrollikavale.

4.5. Tootmismeetod: Spetsifikaadis nähakse muu hulgas ette, et piima tootmine ja kõik selle töötlemisetapid peavad aset leidma punktis 4.3 nimetatud geograafilises piirkonnas.

Juustu „Casatella Trevigiana” KPN valmistamiseks kasutavat piima andvate veiste toiduratsioon peab sisaldama 90 % ulatuses sööta, mis pärineb punktis 4.3 nimetatud geograafilisest piirkonnast. Lisaks on keelatud järgmiste nimetatud tootmispiirkonnale ebatüüpiliste söötade kasutamine: söödapeet, tsitruseliste ja oliivide viljad ja töötlemisjäägid, esparsett ja kroon-magusristik, artišoki, lillkapsa, kaalika ja tomati terved viljad või taimede töötlemisjäägid.

Vähemalt 60 % lüpsilehmade päevases toiduratsioonis sisalduvast kuivainest peab olema kuivsööt.

Töötlemisele suunatud piima rasvaprotsent peab olema üle 3,2 %. Piim ei tohi sisaldada konservante, keelatud on ka ternespiima ja selgete haigustunnustega veiste piima kasutamine. Laudas peab piima säilitama külmutusseadmetes. Juustuvalmistamist ei tohi alustada hiljem kui 48 tundi pärast lüpsmist.

Piima peab pastöriseerima 15–25 sekundi jooksul temperatuuril 70–75 °C. Piima töötlemisetapid on järgmised: soojendamine (kalgendumistemperatuur 34–40 °C); hapendamine (punktis 4.3 nimetatud tootmispiirkonnast pärit juuretise lisamisel); kalgendamine (vedela või pulbristatud veiselaabi lisamisel. Kalgendumisaeg on 15–40 minutit); kalgendi esimene lahtilõikamine (kalgend lõigatakse risti ja põiki lahti); seismajätmine (seismisaeg on 45–55 minutit, et eralduks võimalikult palju vadakut); kalgendi teine lahtilõikamine (mass lõigatakse ühtlaselt lahti, nii et moodustuvad umbes pähklisuurused juustuterad); segamine, kalgendi kurnamine ja kuivatamine (massi segamine vedeliku väljutamiseks kestab 7–13 minutit. Järgneb kalgendi kurnamine ja pressimine silindrikujulistesse aukudega juustuvormidesse. Vormid jäetakse kuivamisruumi ajavahemikuks, mis sõltub valitud valmistusviisist. Ruumi temperatuur peab olema 25–40 °C); soolamine (meresoolalahuses kangusega 16–20° Baumé skaalal temperatuuril 4–12 °C või juustu pinnale kuiva meresoola raputades või kuivamisruumis, lisades meresoola 0,8–1,2 %); laagerdumine (keldris vormides temperatuuril 2–8 °C 4–8 päeva jooksul, keerates vorme iga kahe päeva tagant).

Juust „Casatella Trevigiana” KPN lubatakse vabasse ringlusse pakendatult. Kuna juust „Casatella Trevigiana” KPN on väga õrn ja kergesti riknev nn pehme teraga juust, võib pakendamata toote pikaajaline transportimine rikkuda tema organoleptilisi ja keemilis-füüsikalisi omadusi, mõjutades toote laagerdumisaega ja -viisi.

Selleks et tagada tootele iseloomulike kvalitatiivsete omaduste säilimine, peab tootmise ja pakendamise vahele jääv aeg olema niisiis võimalikult lühike.

Seetõttu tuleb juust „Casatella Trevigiana” KPN pakendada tootmispiirkonnas, et tagada toote ehtsus, jälgitavus ja kontroll, samuti selle keemiliste, füüsikaliste ja organoleptiliste omaduste muutusteta säilimine.

4.6. Seos piirkonnaga: Juustu „Casatella Trevigiana” KPN omadused ja eripära on tihedalt seotud selle toote kohaliku, koduse ja talupoegliku päritoluga, samuti käsitööndusliku juustuvalmistamise tehnoloogia arenguga ja tootmispiirkonnale omaste bakteritüvedega. Juustu „Casatella Trevigiana” KPN kvaliteet ja eripära sõltub otseselt piima mikrofloora omadustest, aga ka töötlemistemperatuurist ja -ajast, millest omakorda sõltuvad bakterite liigid, tüved ja kontsentratsioon.

Viimased uuringud näitavad, et juustu tootmispiirkonnas aastate jooksul väljakujunenud mikroflooras võib eristada erinevaid termofiilsete streptokokkide tüvesid, mille metaboolsed omadused ja aktiivsus mängivad põhirolli hapendamisprotsessis ning annavad samas tootele selle maitseomadused nagu laagerdunud juustu kergelt hapuka maitse. Proteolüütiliselt aktiivsed termofiilsed laktobatsillid, mida on küll arvuliselt vähem, aitavad omakorda kaasa kaseiinide lagunemisele ja molekulide või nende eelkäijate tekkele, mis annavad juustule iseloomuliku tekstuuri, laagerdumisastme ja maitse — need eripärased ja kordumatud tunnused, mida on võimatu saavutada toomispiirkonnast väljaspool. Selle Treviso piirkonna iseloomuliku juustu päritolu on seotud koduse juustuvalmistamise iidse traditsiooniga. Tootmistehnoloogiat anti edasi suuliselt ja see tugines väga lihtsatele meetoditele. Seetõttu võib öelda, et tootele on pannud aluse Treviso piirkonna juustuvalmistamise traditsioonid, mida alates 1962. aastast kutsutakse „iidseteks”.

Leidub arvukaid kirjalikke tõendeid selle kohta, et Casatella juust on Treviso päritolu.

4.7. Kontrolliasutus:

Nimi: CSQA Srl Certificazioni Aadress: Via S. Gaetano, 74 — Thiene (VI) Tel: (39) 0445 36 60 94 Faks: (39) 0445 38 26 72 E-post: f.broggiato@csqa.it

Kontrolliasutus täidab standardis EN 45011 sätestatud tingimusi.

4.8. Märgistus: Juustu „Casatella Trevigiana” KPN tähistamiseks kasutatakse allpool esitatud märgistust. Märgistuse ülaosas on kujutatud valge C-täht kolme eri varjundiga rohelises ringis. Alaosas, täpselt ringi all paikneb Carletoni kirjastiilis sinine kiri „Casatella Trevigiana”. Sõna „Casatella” on suurem kui sõna „Trevigiana”, mis asetseb allpool ja paremal; kirjasuuruste suhe on 2:1. Vasakul paikneb kolmerealine roheline kiri „Denominazione d'Origine Protetta”.

Tähise „Denominazione d'Origine Protetta” võib asendada lühendiga „DOP”.

Märgistuse üla- ja alaosa proportsioone ei tohi muuta ning need on esitatud lisatud joonisel. Märgistuse üksikasjalik tehniline kirjeldus on esitatud tehnospetsifikaadis.

Märgistus peab olema kujutatud toote välimisel kaitseümbrisel, mis peab olema valmistatud toiduainete pakendamist reguleeriva seaduse nõuetele vastavast materjalist.

Välisümbrisel ei tohi esitada toodet kiitvaid või tarbijaid muul viisil eksitavaid märkuseid.

Märgistust võib kasutada trükistes ja reklaammaterjalides.

Märgistuse mõõtmed peavad olema pakendi mõõtmete suhtes järgmises proportsioonis: kirja „Casatella” laius ei tohi olla väiksem kui 80 % pakendi läbimõõdust.

Juustu eripära arvestades ei ole lubatud esitada otse selle pinnal mingeid märkuseid.

Ülalpool kirjeldatud tähise ja kirjaga varustatud pakendi kasutamine on kohustuslik.

(1) ELT L 93, 31.3.2006, lk 12.